  Майя Бывальцева Удмуртиын «П. И. Чайковскийлэн вордӥськем шаераз» литературая фестиваль удмурт кылбуръёсты шара лыдӟонэн йылпумъяськиз. Ужрад 28-тӥ куартолэзе Ижкарын Кузебай Гердлэн синпелетэз дорын ортчиз. Со сярысь радъясьёс фестивальлэн «ВКонтакте» мерлыко вотэсысь огиназ иворто. Лыдӟонэ Кузебай Герд нимо йӧскалык премилэн лауреатъёсыз – Александр Шкляев но Василий Ванюшев – пыриськизы, озьы ик Герд нимо йӧскалык гимназиын дышетскисьёс, Удмурт кун университетысь студентъёс, Удмуртиысь Йӧскалык лыдӟетъюртын ужасьёс, удмурт кылбурчи Оксана Бисар но мукетъёсыз. Соос Кузебай Герд нимо премилэн лауреатъёсызлэсь - Даниил Яшинлэсь, Роза Яшиналэсь, Августа Конюховалэсь, Владимир Владыкинлэсь, Юлия Байсаровалэсь, Евгений Самсоновлэсь, Пётр Черновлэсь, Владимир Котковлэсь, Валентин Белыхлэсь, Александр Белоноговлэсь, аслэсьтыз Кузебай Гердлэсь кылбуръёссэс, озьы ик удмурт но ӟуч кылын ас гожтэм ужъёссэс лыдӟизы. Ужрадэ Лулчеберетъя элькун колледжысь кырӟанъя но эктонъя «Инву гур»ансамбль пыриськиз. Со удмурт кылын кырӟанъёсты быдэстӥз, эктонъёс возьматӥз, пумиськонлы шуныт мылкыд пыӵатӥз. Тодэ вайытом, 23-28 куартолэзе Удмуртиын нырысьсэ «П. И. Чайковскийлэн вордӥськем шаераз» литературая фестиваль ортчиз.  Тегъёс: Лулчеберет Ижкар Литература Удмуртия фестиваль КузебайГерд Йӧскалыклыдӟетъюрт  